
Text rozhodnutia
Súd: Krajský súd Košice Spisová značka: 6S/110/2019 Identifikačné číslo súdneho spisu: 7019200461 Dátum vydania rozhodnutia: 09. 01. 2020 Meno a priezvisko sudcu, VSÚ: JUDr. Eva Baranová ECLI: ECLI:SK:KSKE:2020:7019200461.1 Uznesenie Krajský súd v Košiciach v právnej veci žalobcu Š. P., bytom W. Ľ. M. XX, Z., právne zastúpený advokátom JUDr. Martinom Dianiškom, so sídlom Slnečná 42, Banská Bystrica, proti žalovanému Finančnému riaditeľstvu SR Banská Bystrica, Lazovná 63, o návrhu žalobcu na priznanie odkladného účinku správnej žaloby, takto r o z h o d o l : Návrh na priznanie odkladného účinku správnej žalobe z 02.05.2017 z a m i e t a . o d ô v o d n e n i e : 1. Žalobca sa podanou správnou žalobou z 02.05.2017 domáhal zrušenia rozhodnutia žalovaného z 09.02.2017 č. 100250794/2017. Uvedeným rozhodnutím bolo potvrdené rozhodnutie Daňového úradu Košice, pobočka Rožňava, ktorým bol žalobcovi vyrubený rozdiel dane za zdaňovacie obdobie marec 2013. 2. Žalobca návrhom z 29.12.2017 doručeným súdu 22.01.2018 žiadal priznať žalobe odkladný účinok z dôvodu, že výkonom rozhodnutia žalovaného by hrozila žalobcovi závažná ujma a priznanie odkladného účinku nie je v rozpore s verejným záujmom. V žiadosti žalobca uviedol, že v roku 2015 uzavrel manželstvo, z ktorého pochádza jedno dieťa nar. XX.XX.XXXX. Manželka žalobcu je v súčasnosti na rodičovskej dovolenke a poberá rodičovský príspevok vo výške 213,20 eur mesačne. V prípade, že by došlo k výkonu rozhodnutia žalovaného, hrozila by žalobcovi strata príjmu do takej miery, ktorá by mohla ohroziť jeho schopnosť plniť si vyživovaciu povinnosť voči maloletému dieťaťu a manželke. 3. Žalovaný vo vyjadrení k návrhu žalobcu zo dňa 04.02.2019 uviedol, že tento návrh nepovažuje za opodstatnený, pretože z dôvodov uvedených žalobcom nevyplýva, že by žalobcovi hrozila závažná ujma, značná hospodárska či finančná škoda, závažná ujma na životnom prostredí, prípadne iný vážny nenapraviteľný následok, na základe ktorých je v zmysle § 185 písm.a) Správneho súdneho poriadku možné priznať správnej žalobe odkladný účinok. Z uvedeného dôvodu navrhol, aby súd tejto žiadosti nevyhovel. 4. Podľa ustanovenia § 185 písm.a) Správneho súdneho poriadku správny súd môže na návrh žalobcu a po vyjadrení žalovaného uznesením priznať správnej žalobe odkladný účinok, ak by okamžitým výkonom, alebo inými právnymi následkami napadnutého rozhodnutia orgánu verejnej správy, alebo opatrenia orgánu verejnej správy hrozila závažná ujma, značná hospodárska škoda, či finančná škoda, závažná ujma na životnom prostredí, prípadne iný vážny nenapraviteľný následok, a priznanie odkladného účinku nie je v rozpore s verejným záujmom. 5. Priznanie odkladného účinku správnej žalobe je výnimočným rozhodnutím, ktorým sa prelamujú právne účinky právoplatného rozhodnutia orgánu verejnej správy. Procesným predpokladom rozhodnutia na priznanie odkladného účinku správnej žalobe je návrh účastníka, z ktorého musí vyplývať, že okamžitým výkonom, alebo inými právnymi následkami napadnutého rozhodnutia orgánu verejnej správy by hrozila žalobcovi závažná ujma, vážna hospodárska, či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku by nebolo v rozpore s verejným záujmom, resp. ak napadnuté rozhodnutie orgánu verejnej správy alebo opatrenie orgánu verejnej správy má podklad k právne záväznom akte Európskej únie, o ktorej platnosti možno mať vážne pochybnosti, a žalobcovi by inak hrozila vážna a nenapraviteľná ujma a priznanie odkladného účinku by nebolo v rozpore so záujmom Európskej únie. Dôkazy k tomuto tvrdeniu musí predložiť žalobca. 6. Návrh žalobcu na priznanie odkladného účinku správnej žalobe neobsahuje žiadne dôkazy na preukázanie hrozby závažnej ujmy, finančnej ujmy, či iného vážneho nenapraviteľného následku, a uvedené nevyplýva ani z administratívneho spisu. Podľa právneho názoru súdu dôvody, ktoré žalobca uviedol vo svojom návrhu na priznanie odkladného účinku správnej žaloby, nie sú dôvodmi, ktoré má na mysli ustanovenie § 185 písm.a) Správneho súdneho poriadku. Názor žalobcu, že ide o nezákonné rozhodnutie, a vzhľadom na výšku daňového nedoplatku by mal výkon rozhodnutia žalovaného spôsobiť existenčné problémy žalobcu, nepredstavuje právne významné dôvody pre priznanie odkladného účinku správnej žalobe žalobcu. Pretože žalobca nepreukázal existenciu hrozby kvalifikovanej ujmy na jeho právach, súd sa už nezaoberal podmienkou, či priznanie odkladného účinku by nebolo v rozpore s verejným záujmom. 7. Z uvedených dôvodov správny súd návrh žalobcu na priznanie odkladného účinku jeho správnej žaloby zamietol podľa ustanovenia § 188 Správneho súdneho poriadku. 8. Senát vo veci rozhodol pomerom hlasov 3:0 (§ 139 ods.4 Správneho súdneho poriadku). Poučenie: Proti tomuto uzneseniu nie je prípustná kasačná sťažnosť.

